Formanden for hundeforeningen i Arden blev selv overrasket, da penge og gaver væltede ind. - Det er fantastisk og overvældende. Vi havde egentlig kun regnet med, at det var de sædvanlige, der kom med bidrag. Men alle her i byen og også i nabobyerne har hjulpet os, siger Maj Britt Vestergaard, formand for Danmarks civile Hundeførerforening i Arden. Klubbens hundehus er utæt og i så dårlig stand, at der skulle 25.000 kroner til en hovedreparation. Sparekassen og kommunen kom med de kolde kontanter, og 40 sponsorer har doneret over 100 gaver, som bliver uddelt ved et bankospil. - Selvfølgelig er der store indsamlinger som for eksempel Knæk Cancer, der er vigtigere end vores. Jeg tror, at folk støtter os i så stort omfang, fordi der er tale om et lokalt projekt - og måske også fordi det handler om hunde, som mange mennesker slev har liggende derhjemme i stuen, siger foreningens formand.
En nordjysk hundeforening mangler et nyt hundehus. Det har fået hele byen til at stå sammen om en indsamling - og nu får de et nyt hus.